COVID-19 pandemiaren Basurtuko agerraldia

2020ko ekainaren 8an Basurtuko Ospitalean (Bilbo, Bizkaia) COVID-19 gaitzaren agerraldi bat aditzera eman zuen Eusko Jaurlaritzaren Osasun Sailak. Kutsatze katea ospitaleratuta zeuden pazienteetan hasi zela esan zuen Nekane Murga Osasun sailburuak eta gero osasun-langileak kutsatu zirela. Kasu gutxirekin hasi zen agerraldia bi egunen buruan handitu egin zen, ekainaren 10ean hogeita bost kasu egiaztatu baitziren. Agerraldi hau garai berean Txagorritxun (Gasteiz, Araba) izandakoa baino esanguratsuagoa izan zen, bederatzi osasun-langile eta lau bisitari kutsatu baitziren.

Garapena 
Ekainaren 8an atzeman ziren lehen hamar kasuak, Basurtuko Ospitaleko Revilla pabiloian. Hedapen-katea ustez COVID-19az kutsaturik ez zeuden pazienteetan hasi zen eta horiek kutsatu izanaren zergatia oraindik ez dago argi. Paziente hauengandik osasun-langileetara eta pazienteak bisitatu zituztenetara iritsi zen gaitza, hala, ekainaren 9an kutsatu kopurua bikoiztu egin zen eta ekainaren 10erako beste bost kasu berri atzeman ziren. Agerraldiaren handitasuna jakiteko asmoarekin, Osasun Sailak adierazi zuen Basurtuko Ospitaleko langile guztiei egingo zitzaiela PCR testa, hau da, 4.500 pertsona ingururi. Ekainaren 10erako 423 test zituzten eginak, gehienak osasun-langileei baina baita ere bisitari eta pazienteei. Egun hartan bertan hil zen COVID-19 gaitzaren agerraldi honek jota lehen pertsona.

Erreferentziak 

COVID-19 pandemia Euskal Herrian
Bilboko historia